**Eskolako ariketa 1**

**1. Eztabaidatu eta argudiatu taldean ea ondokoak barne-hizkuntzaren edo kanpo-hizkuntzaren adibidetzat jo daitezkeen:**

a. Telebistako *Gure Kasa* programaren transkipzioak.

b. Garaziko hiztun bati egindako grabazioak (ipuinak, pasadizoak).

c. *Gramatika-Bideetan* (Goenaga 1980) liburuaren amaieran datozen erregela sintaktikoak.[[1]](#footnote-1)

**2. Hona hemen gramatikaz diharduten hainbat liburutako pasarteak. Aztertu ea Chomskyk erabiltzen duen *barne hizkuntza* edo *gaitasuna* kontzeptua duten helburutzat edo, aitzitik, hizkuntzaren bestelako ikuspegirik agertzen duten. Kasu bakoitzean, saia zaitezte zehazten non dagoen gakoa zeuen iritzia oinarritzeko.**

1. “Argi dago euskaldun jatorra denak, hizkuntza bere arimaren eta bizitzaren berezko osagaitzat duen euskal hiztunak, elkarrizketan, modu ia etengabean, bat-bateko jardunean, hitz elkarketara eta eratorpenera jotzen duela, eta horrela forma berriak, guztiz ulergarriak, lortzen dituela; horrela jokatzean, arau jakin batzuei jarraitzen die, horren kontzientzarik ez badauka ere.”

2. “[eztabaidek] gramatika gaiak era egokiago batean aurkeztera bultzatu gaituzte. ... Hemen ohar berriak sartu dira, ikusiko denez, batez ere literatura aldetik ongi aski dokumentaturik aurkitu ditugun gaietan. (...) Adibide gehien-gehienak euskara estandarrean jarri ditugu... adibibide hauek guztiak literaturak utzi digun lekukotasunean oinarritzen dira, baten bat agian bitxiegi egiten bada ere. Hori dela eta, ez direla hutsetik asmatuak esan behar da, aski oinarrituak baizik. Hemen dituzu, hortaz, liburu hau, irakurle, gramatikari dagozkion duda-mudak dituzunean edo, interesgarri suertatuko zaizulakoan.”

3. “… gurea gramatika arau-emailea edo deskribatzailea ez dela, ez bada gramatika azaltzailea, hizkuntzaren jakintza arakatzen duena, gorago genioen bezala, zergatiez galde eginez eta balizko erantzunak bilatuz.”

4. “… grabaketa gehiago egiteari eman nion. Gehienetan elkarrizketa naturala jasotzen nuen eta berau izan da lan honen oinarria, hemendik atera baititut datu linguistiko gehienak […] 70 zinta grabatu ditut eta berauek osatzen duten korpusean sustraitu da ikerlan hau”.

5. … helburua Antzuolako euskararen *corpusa* jasotzea izan da, lan deskriptiboa egitea; … Lan honetan Antzuolako euskara bizia, ahozkoa jaso dut; eta entzun dudan guztia jasotzen saiatu naiz, daturik ezkutatzeke”.

**3. Hona hemen *Hatsarreak eta Parametroak* ikermoldearen inguruko hainbat baieztapen (aurreko urteetako ikasleek idatzitakoak). Eztabaidatu taldean egia edo gezurra diren (edo nahiago baduzu, Chomsky bera ados egongo litzatekeen), eta, batez ere, esan zergatik.**

a. ***Hatsarreak eta Parametroak*** ikermoldeari ongi eratutako perpausak baino ez zaizkio axola.

b. Gramatika sortzailean *gramatika* kontzeptua hizkuntza jakin bateko gaitasunari lotzen zaio; eta *gramatika unibertsala* kontzeptua esperientza aurretik gizaki orok edozein hizkuntzaz jabetzeko duen ahalmen orokorrari.

c. Chomskyzaleentzat, Gramatika Unibertsala hizkuntza guztietan errepikatzen diren ezaugarrien batuketa hutsari esaten zaio.

1. Estilo honetakoak dira erregela horiek: P(erpausa) 🡺 IS + AS + Lag; IS 🡺 IM + Det; AS 🡺 (IS) A [↑](#footnote-ref-1)